জমজমাট শীতের আমেজ উপভোগ করছেন রাজ্যবাসী। ডিসেম্বরের নিম্নচাপের পর থেকেই আর শীতের পথে কোনও বাধা আসেনি। ফলে হিমেল হাওয়ায় শীতের মজা পুরোদস্তুর পাচ্ছেন সবাই। এরই মাঝে সুখবর দিল আলিপুর আবহাওয়া দফতর। জানিয়ে দিল, রাজ্য থেকে এখনই বিদায় নিচ্ছে না শীত। 
হাওয়া অফিসের তরফ থেকে জানানো হয়েছে, শীতের আমেজ বজায় থাকবে পুরো জানুয়ারি মাস। আগামী ৭২ ঘণ্টা কলকাতা-সহ দক্ষিণবঙ্গের তাপমাত্রা স্বাভাবিকের থেকে নীচে থাকবে। নতুন করে কোনও বাধা তৈরি না হওয়ার জন্য উত্তর-পশ্চিমের হাওয়া খুব ভাল ভাবে ঢুকছে কলকাতা-সহ দক্ষিণবঙ্গে। যার ফলে আগামী ৭২ ঘণ্টা কলকাতার তাপমাত্রা ১২ ডিগ্রির আশপাশে থাকবে। 
জেলার ক্ষেত্রেও তাপমাত্রার পারদ নিম্নমুখী। আজকের সর্বনিম্ন তাপমাত্রা ১১.৩ ডিগ্রি। উত্তরবঙ্গের জেলাগুলির ক্ষেত্রেও তাপমাত্রা অনেকটাই কম থাকবে। সিকিমে উপরের দিকে হালকা বৃষ্টি এবং তার সঙ্গে হালকা তুষারপাতেরও সম্ভাবনা থাকছে।